Բելգիայի թագավորական գրադարան

Բելգիայի թագավորական գրադարան (, , ոչ պաշտոնական անվանումը՝ Ալբերտինա), ազգային գիտական գրադարան Բելգիայում։ Գրադարանի հիմնական նպատակն է հավաքագրել և պահպանել Բելգիայում հրապարակվող, ինչպես նաև արտերկրում բելգիացիների աշխատանքների բոլոր հրատարակությունները։ Համաձայն Բելգիայում գործող օրենսդրության՝ գրադարանը ստանում է Բելգիայում լույս տեսնող յուրաքանչյուր խմբագրության առնվազն մեկ օրինակ։ Բացի բելգիական գրականությունը, գրադարանն ունի նաև մեծ քանակությամբ արտասահմանյան հրապարակումներ։ Գրադարանը գտնվում է Բրյուսելի Mont des Arts-ում (Արվեստի լեռ)՝ Բրյուսելի կենտրոնական կայարանի հարևանությամբ։

Պատմություն 
Գրքերի հավաքածուի պատմությունը, որը հետագայում դարձել է թագավորական գրադարան, սկսվում է դեռևս 15-րդ դարից, երբ բուրգունդյան դուքսերը սկսել են ձեռագրեր հավաքել։ 1559 թվականին Ֆիլիպ II-ի հրամանով այդ ձեռագրերը տեղափոխվել են Բրյուսելի Կաուդենբերգ պալատ։ 1731 թվականին Կաուդենբերգ պալատն այրվել է, սակայն գրադարանի մեծ մասը փրկվել է։

1837 թվականի հունիսի 9-ին կառավարության որոշմամբ Բելգիայում ստեղծվել է թագավորական գրադարան, որի հիմքը կազմել է Կառլ վան Հյուլետի հավաքածուն՝ բաղկացած շուրջ յոթանասուն հազար գրքերից։ Բուրգունդյան դուքսերի օրոք հիմնված գրքերի հավաքածուն թագավորական գրադարանի հիմնադրման ժամանակ պատկանել է Բրյուսել քաղաքին (սկսած 1803 թվականից)։ 1842 թվականին այն դարձել է պետական սեփականություն և ներառվել է թագավորական գրադարանի կազմում։

1935 թվականին որոշվել է կառուցել Թագավորական գրադարանի նոր շենք։ Պատերազմի պատճառով կառույցի շինարարությունն սկսվել է միայն 1954 թվականին։ Շենքը, որտեղ տեղակայված է գրադարանը, հանդիսավոր բացվել է 1969 թվականի փետրվարի 17-ին։

Հավաքածու 
Գրադարանն ունի ավելի քան 6 միլիոն գիրք (ավելի քան 150 կմ գրադարակներ) և համարվում է երկրի ամենամեծ գրադարանը։ Այն ներառում է՝

 4000000 գիրք
 21500 ամսագիր
 150000 քարտեզ
 32000 ձեռագիր
 300000 անտիկ տպագիր նյութեր
 700000 նկարներ
 9200 միկրոֆիլմեր
 50000 երկարաձիգ ձայնագրություններ
Գրադարանն ունի 6 «հատուկ» բաժիններ, մասնավորապես՝ արժեքավոր աշխատանքների, քարտեզների և պլանների, պարտիտուրի, ձեռագրերի, մետաղադրամների, մեդալների։ Այն նաև ծառայում է որպես հոլանդերենով արվեստի գործերի հավաքման կետ։

Գրադարանն ունի երաժշտությանը վերաբերող շուրջ 60 փոքր հավաքածու։ Երաժշտության բաժանմունքը հանդիսանում է նշանակալից ռեսուրս Բելգիայում և արտերկրում երաժշտական պատմության ուսումնասիրության համար։ Հավաքածուների ներկայացուցչական մաս են կազմում Ֆրանսուա Ժոզեֆ Ֆետին, Էժեն Իզային, Անրի Վիյոտանը, Մարկ Դանվալը, Այվես Բեկոն, Ֆլոր Պիտերսը, Էդգար Տինելը։

Ծանոթագրություններ

Արտաքին հղումներ 
 
 Official Website of the Center for American Studies 
 Floorplan of the Library 

Բելգիայի գրադարաններ
Ազգային գրադարաններ
Բրյուսելի շենքեր և կառույցներ